ΓΡΑΠΤΗ ΕΡΩΤΗΣΗ E-1762/97 υποβολή: Jan Mulder (ELDR) προς την Επιτροπή (27 Μαΐου 1997)

Θέμα: Οι εισαγωγές ανθέων από χώρες της Λατινικής Αμερικής

Στις 29 Απριλίου ε.ε., η Επιτροπή διεβίβασε την απάντησή της στην ερώτηση Ε-0901/97 ((ΕΕ C 373 της 9.12.1997.)) (24 Απριλίου 1997). Στην εν λόγω απάντηση η Επιτροπή αναφέρεται στο γεγονός ότι δεν διαθέτει ακόμη τα αποτελέσματα ευρείας έρευνας σχετικά με την εξέλιξη της κατάστασης εις ό,τι αφορά το Σ.Γ.Π. με το Σύμφωνο των Άνδεων, την Κοινή Αγορά της Κεντρικής Αμερικής και τον Παναμά. Η ειδική ρύθμιση π.χ. με την Κολομβία ισχύει ήδη από τις 13.11.1990. Μπορεί επίσης να ανακοινώσει η Επιτροπή:

1. Πώς δικαιολογείται το γεγονός ότι στα τέλη Απριλίου 1997, η Επιτροπή δεν είχε ακόμη προβεί σε αξιολόγηση της συμφωνίας με την Κολομβία που ισχύει από τις 13.11.1990; Η ερώτηση αυτή προσλαμβάνει ακόμη μεγαλύτερη σημασία όταν γνωρίζουμε ότι οι Ηνωμένες Πολιτείες διαθέτουν προφανώς τα αναγκαία για την αξιολόγηση του καθεστώτος στοιχεία που τους επιτρέπουν να συναγάγουν ουσιαστικά συμπεράσματα.

2. Εντός ποιάς προθεσμίας προτίθεται η Επιτροπή να προβεί στην αξιολόγηση των ως άνω καθεστώτων και να ενημερώσει το Κοινοβούλιο σχετικά με το εάν οι εν λόγω εμπορικές παραχωρήσεις ανταποκρίνονται στους αρχικούς στόχους;

Aπάντηση του κ. Marin εξ ονόματος της Επιτροπής (20 Ιουνίου 1997)

1. Η Επιτροπή παρακολουθεί προσεκτικά την εξέλιξη των εξαγωγών προς την Κοινότητα των χωρών των Άνδεων και της Κεντρικής Αμερικής που είναι δικαιούχοι του ειδικού δασμολογικού καθεστώτος που χορηγείται στο πλαίσιο του συστήματος των γενικευμένων δασμολογικών προτιμήσεων (ΣΓΠ). Τα εμπορικά του αποτελέσματα για τις χώρες των Άνδεων έχουν κυρίως αποτελέσει το αντικείμενο μελετών που πραγματοποιήθηκαν πριν από την επέκταση του καθεστώτος στη Βενεζουέλα την 1η Ιανουαρίου 1995. Η Επιτροπή, μέσω ενός μηχανισμού παρακολούθησης που δημιουργήθηκε μαζί με τις ενδιαφερόμενες χώρες, ενημερώνεται τακτικά για τις προσπάθειες που καταβάλλουν οι χώρες αυτές για την καταπολέμηση του εμπορίου ναρκωτικών και για τα αποτελέσματα που επιτυγχάνουν όσον αφορά τη βελτίωση της νομοθεσίας, τη μείωση των καλλιεργημένων εκτάσεων και τα νομοθετικά μέτρα.

Βάσει των στοιχείων που διαθέτει, η Επιτροπή έκρινε ότι τα αποτελέσματα που σημείωσε το ειδικό καθεστώς μπορούσαν να θεωρηθούν ως ικανοποιητικά, όπως και ανέφερε σε έκθεση στην επιτροπή γενικευμένων προτιμήσεων το Δεκέμβριο του 1995, βάσει του άρθρου 18 του κανονισμού (ΕΚ) αριθ. 3281/94 του Συμβουλίου της 19ης Δεκεμβρίου 1994 ((ΕΕ L 348 της 31.12.1994. )). Ωστόσο, η Επιτροπή θεωρεί ότι πρέπει να προχωρήσει σε πιο εντατική εξέταση που θα περιλαμβάνει τις διαρκείς κοινωνικοοικονομικές συνέπειες που οφείλονται στο ειδικό καθεστώς. Σε μια τέτοια συνολική και πλήρη μελέτη αναφερόταν η Επιτροπή στην ανακοίνωσή της στην γραπτή ερώτηση Ε-0201/97 που είχε θέσει το Αξιότιμο Μέλος του Κοινοβουλίου. Η Επιτροπή δεν γνωρίζει ότι οι Ηνωμένες Πολιτείες διαθέτουν τα στοιχεία που χρειάζονται για την αξιολόγηση του ειδικού καθεστώτος που χορήγησε η Κοινότητα.

2. Η Επιτροπή πιστεύει ότι θα διαθέτει τα προκαταρκτικά συμπεράσματα της εν λόγω μελέτης μέσα στον Ιούλιο 1997 και ότι θα υποβάλει την οριστική της έκθεση στην επιτροπή γενικευμένων προτιμήσεων τον Οκτώβριο.